

VLADA REPUBLIKE HRVATSKE

Zagreb, 30. siječnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o predsjedanju Republike Hrvatske Forumom europskih obalnih straža od 1. rujna 2020. do 1. rujna 2021. |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**P r i j e d l o g**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2020. donijela

**ODLUKU**

**o predsjedanju Republike Hrvatske Forumom europskih obalnih straža**

**od 1. rujna 2020. do 1. rujna 2021.**

**I.**

Republika Hrvatska predsjedat će Forumom europskih obalnih straža (u daljnjem tekstu Forum) od 1. rujna 2020. do 1. rujna 2021.

**II.**

Radi provedbe predsjedanja Forumom osniva se Međuresorno predsjedništvo Foruma koji će usmjeravati i koordinirati zadaće i obveze tijekom predsjedanja Forumom.

Međuresorno predsjedništvo Foruma iz stavka 1. ove točke čine:

- predstavnik Ministarstva obrane, predsjedatelj

- predstavnik Ministarstva unutarnjih poslova, supredsjedatelj

- predstavnik Ministarstva mora, prometa i infrastrukture, supredsjedatelj

- predstavnik Ministarstva poljoprivrede, supredsjedatelj.

Čelnici tijela iz stavka 2. ove točke odredit će svoje predstavnike i o tome pisanim putem izvijestiti Ministarstvo obrane u roku od pet dana od dana stupanja na snagu ove Odluke.

**III.**

Radi provedbe pripremnih radnji i aktivnosti tijekom predsjedanja Forumom te koordinacije s tijelima Europske unije Ministarstvo obrane će osnovati Projektni ured Foruma.

Čelnik tijela iz stavka 1. ove točke odredit će svoje predstavnike u Projektnom uredu Foruma u roku od pet dana od dana stupanja na snagu ove Odluke.

**IV.**

Za pripremu i organizaciju tematskih radionica u koordinaciji s tijelima Europske unije Ministarstvo unutarnjih poslova, Ministarstvo mora, prometa i infrastrukture i Ministarstvo poljoprivrede osnovat će projektne timove Foruma koji su sastavni dio Projektnog ureda Foruma.

Čelnici tijela iz stavka 1. ove točke odredit će svoje predstavnike u projektnim timovima Foruma i o tome pisanim putem izvijestiti Ministarstvo obrane u roku od pet dana od dana stupanja na snagu ove Odluke.

**V.**

Financijska sredstva za provedbu ove Odluke osigurana su u Državnom proračunu Republike Hrvatske za 2020. godinu i projekcije za 2021. i 2022. godinu, na pozicijama tijela državne uprave nadležnih za provedbu ove Odluke.

Aktivnosti Plenarne konferencije i stručnih radionica Foruma sufinancirat će se iz Proračuna Europske unije.

**VI.**

Ministarstvo obrane određuje se za nositelja koordinacije aktivnosti za pripremu i provedbu i administrativnu potporu tijekom predsjedanja Forumom.

Ministarstvo obrane može, po potrebi, pozvati i predstavnike drugih tijela radi sudjelovanja u pripremi i provedbi Foruma.

**VII.**

Ova Odluka stupa na snagu danom donošenja.

KLASA:

URBROJ:

Zagreb,

P R E D S J E D N I K

mr. sc. Andrej Plenković

**O b r a z l o ž e n j e**

Forum europskih obalnih straža (u nastavku teksta Forum), osnovan 2009. godine, je samostalan, neovisan, neobvezujući i nepolitički forum, kojem se pristupa dragovoljno i čiji su članovi 25 država članica Europske unije i države schengenskog prostora te institucije i agencije Europske unije s nadležnostima u provedbi funkcija obalnih straža.

Ciljevi Foruma su unaprjeđenje razmjene podataka i jačanje povjerenja među članicama, unaprjeđenje međunarodne, međuresorne i međuagencijske suradnje, kao i zajednička obuka te implementacija propisa iz područja funkcija obalne straže, poticanje prepoznavanja zajedničkih rješenja kroz razmjenu najboljih praksi i promidžba razvoja zajedničkih operativno-tehničkih standarda i obučnih procedura.

Zadaće Foruma su razmjena informacija, unaprjeđenje suradnje za nadzor granica na moru, sigurnost plovidbe, traganje i spašavanje, zaštita morskog okoliša, borba protiv krijumčarenja ljudi, narkotika i imovine te nadzor ribarstva te razvoj i unaprjeđenje zajedničkih projekata.

Kroz predsjedanje Forumom Republika Hrvatska će pozicionirati i jačati svoju ulogu u Europskoj uniji, aktivno sudjelovati u unaprjeđenju suradnje država članica u zaštiti pojedinačnih i zajedničkih interesa na moru, podići razinu spremnosti u provedbi zajedničkih koordiniranih aktivnosti i operacija na moru unutar i izvan granica Europske unije te promovirati nositelja funkcija obalne straže te Republike Hrvatske u cjelini kao pomorske države s uređenim sustavom pomorske sigurnosti i kao sigurne turističke destinacije.